Päivi Räsänen kirkon Pride-yhteistyöstä: ”Häpeä ja synti nostetaan ylpeyden aiheeksi”

Kristillisdemokraattien kansanedustaja ja entinen puheenjohtaja Päivi Räsänen arvosteli Twitterissä kirkkoa Pride-tapahtumaan osallistumisesta.

– Miten kirkon oppiperusta, raamattu, sopii yhteen sen kanssa, että häpeä ja synti nostetaan ylpeyden aiheeksi, Räsänen kysyy Twitter-julkaisussaan.

Julkaisun yhteyteen Räsänen on liittänyt kuvan Raamatun tekstistä, jossa otetaan kantaa miesten ja naisten ”luonnolliseen yhteyteen”.

Julkaisu on kerännyt nopeasti satoja kommentteja muun muassa siitä, miten Raamattua ja sen tekstejä tulisi tulkita.

Suomen evankelis-luterilainen kirkko on vastannut Twitterissä käytävään keskusteluun asiasta. Kirkon mukaan ”Helsinki Priden tukijaksi lähtemisestä päätöksen on tehnyt Kirkkohallituksen johtoryhmä”. Myös arkkipiispa on päätöksen takana, kirkon twiitissä kerrotaan.

Helsinki Pride järjestetään ensi viikolla. Tapahtuma huipentuu Senaatintorilta starttaavaan Pride-kulkueeseen. Viime vuonna kulkueeseen osallistui noin 100 000 ihmistä.